A lázadó (Kosztolányi D.fordítása)
Egy mérges angyal száll, előretörvén, 
és megragadja a bűnöst, karon, 
cibálja a haját s szól: „Ez a törvény.” 
(Jó angyalod vagyok.) „És akarom.”

„Szeretni kell — ne fintorítsd a képed — 
társad, ha görbe is s bicegve lép, 
hogy majd kibontsd, ha Jézus jő elébed, 
jótetteid virágos szőnyegét.”

„Ez a szeretet! És ha már kihúnynak 
a lángjaid, gyújtsd újra meg az Úrnak, 
ez az igaz Gyönyör s a Hatalom.”

És a kegyes angyal vad átkokat szór, 
megöklözi a hitványt, ámde akkor 
a bűnös égre bőg: „Nem akarom."
Versek
Szonettek